KLASA: P-567/22

URBROJ: 711-02-01/06-2024-05

Zagreb, 26. siječnja 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3., članka 44. stavka 2. i članka 48. stavka 1. Zakona o sprječavanju sukoba interesa („Narodne novine“, broj 143/21., u daljnjem tekstu ZSSI), **u predmetu obveznice Dubravke Biberdžić, OIB:** **…………..**, **vršiteljice dužnosti upraviteljice ZAKLADE SOLIDARNOSTI GRADA VARAŽDINA**, pokrenutom po službenoj dužnosti, na 38. sjednici održanoj 26. siječnja 2024. godine, donosi sljedeću

**ODLUKU**

1. **Obveznica Dubravka Biberdžić, vršiteljica dužnosti upraviteljice ZAKLADE SOLIDARNOSTI GRADA VARAŽDINA, nepodnošenjem imovinske kartice u roku od 30 dana od dana stupanja na navedenu dužnost, počinila je povredu odredbe članka 10. stavka 2. ZSSI-a.**
2. **Za povredu ZSSI-a, opisanu pod točkom I. ove izreke, obveznici se izriče sankcija u obliku opomene.**

Obrazloženje

Povjerenstvo je po službenoj dužnosti, uvidom u Registar obveznika, utvrdilo kako obveznica Dubravka Biberdžić, vršiteljica dužnosti upraviteljice ZAKLADE SOLIDARNOSTI GRADA VARAŽDINA, nije podnijela imovinsku karticu u roku od 30 dana od dana stupanja na dužnost.

Također, Povjerenstvo je utvrdilo da obveznica Dubravka Biberdžić od 08. rujna 2022. obnaša dužnost vršiteljice dužnosti upraviteljice ZAKLADE SOLIDARNOSTI GRADA VARAŽDINA te je stoga dužna pridržavati se odredaba ZSSI-a. Također, utvrđeno je da je obveznica Zaključkom broj 711-I-2049-IK-2459/22-01-22 od 12. listopada 2022. godine pozvana da u roku od 15 dana od dana primitka Zaključka podnese Povjerenstvu pravilno i potpuno ispunjen obrazac imovinske kartice povodom stupanja na dužnost te je istim Zaključkom upozorena da će, ukoliko ne postupi po nalogu iz Zaključka, Povjerenstvo protiv nje pokrenuti postupak zbog povrede odredbi o imovinskoj kartici, ali obveznica nije postupila po nalogu iz Zaključka u zadanom roku.

Kako je utvrđeno da imenovana obveznica nije podnijela imovinsku karticu u roku od 30 dana od dana stupanja na dužnost, Povjerenstvo je dana 06. lipnja 2023. godine utvrdilo postojanje pretpostavki za pokretanje postupka radi moguće povrede članka 10. stavka 2. ZSSI-a i o tome je obveznici dostavilo Obavijest broj:711-I-1163-P-567-22/23-02-24 te je ujedno obveznica pozvana da se u roku od 15 dana očituje na činjenična utvrđenja iz navedene obavijesti.

Dana 19.. siječnja 2024. godine zaprimljeno je očitovanje obveznice u kojem navodi da zbog višemjesečne bolesti nije bila u mogućnosti dostaviti imovinsku karticu u zakonskom roku, ali da će obvezu ispuniti 22. veljače 2024. godine.

Člankom 32. stavkom 1. podstavkom 1. ZSSI-a propisano je da je nadležnost Povjerenstva pokretanje postupaka za utvrđivanje povreda odredaba toga Zakona o sukobu interesa ili drugog zabranjenog ili popisanog ponašanja.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Člankom 10. stavkom 2. ZSSI-a propisano je da su obveznici dužni podnijeti imovinsku karticu u roku od 30 dana od dana stupanja na dužnost te u roku od 30 dana po prestanku obnašanja dužnosti.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti. U konkretnom slučaju obveznica je prije pokretanja postupka naprijed citiranim Zaključkom pozvana da u roku od 15 dana ispuni svoju obvezu, ali imenovana nije postupila po nalogu iz Zaključka.

Slijedom navedenog, u ovom postupku nesporno je utvrđeno da obveznica Dubravka Biberdžić nije podnijela imovinsku karticu u roku od 30 dana od dana prestanka obnašanja dužnosti., čime je povrijedio odredbu članka 10. stavka 2. ZSSI-a. Također, ukazuje se obveznici da je i dalje u obvezi podnijeti imovinsku karticu povodom stupanja na dužnost.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

U ovom konkretnom slučaju, Povjerenstvo je obveznici izreklo sankciju opomene. Prilikom odmjeravanja vrste sankcije je prije svega uzeta u obzir činjenica da je obveznica u zaprimljenom očitovanju navela razlog zbog kojeg je propustila ispuniti zakonsku obvezu te se u istom očitovanju i obvezala podnijeti imovinsku karticu. Uzimajući u obzir navedeno, ali i praksu Povjerenstva u sličnim predmetima, Povjerenstvo smatra sankciju opomene svrsishodnom u navedenom slučaju.

Slijedom navedenog, Povjerenstvo je donijelo odluku kako je navedeno u izreci.

PREDSJEDNICA POVJERENSTVA

Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznica Dubravka Biberdžić, osobnom dostavom

2. Objava na mrežnim stranicama Povjerenstva nakon uredne dostave obvezniku

2. Pismohrana